  Наталья Тетерина Дэбес ёросысь Лулчеберетъя но туризмъя «Сибирский тракт» центр сӧсыр муртъёсты чеберлыко киужлы дышетоз. Татьяна Жуйковалэн солы сӥзем «Мир без границ» ӵектосэз Егитъёслэн проектъёссыя огъяросси конкурсазы 100 сюрс манет грант утӥз. Та коньдон чеберлыко киуж лэсьтон материалъёс басьтыны но ёросысь гуртъёсы потаны кошкоз, вераз ивортодэтъя «Удмуртия» агентстволы «Сибирский тракт» центрысь ӵектосъёсын ужанъя ӧнерчи Алексей Старков. Солэн верамезъя, чеберлыко киужлы быдэс ёросысь 35 аресозь дас ӧлексы муртэз дышетозы.  Ӵектос кык ар ӵоже быдэстӥськоз. Нырысь ик соосты дышетыны кулэ. Валамон, нырысь ик арбериос вузанлы уз луэ, кылсярысь ӵыжы-выжыоссылы кузьымлы. Нош собере, куке дышетскозы ни, мон малпасько, ар куспын дышетскозы, кыкетӥ ар куспын лэсьтозы вузаны ярамон киужъёс Алексей СтарковӴектосэз 2020-тӥ арын адӟытон-ярмарка йылпумъялоз. Отын сӧсыръёслэсь лэсьтэм арбериоссэс 20 сюрс манет тыр вузаны малпало. Озьыен, котькудӥз усточи коньдон поттоз на. Со сяна, дышетскем муртъёс чеберлыко киужен выремзэс мед азьланьтозы шуыса, интернет-экомагазин кылдытозы.  Ёросысь Лулчеберетъя но туризмъя центр юрттэмен соос асьсэ лэсьтэм арбериоссэс вузаны быгатозы, валэктӥз ӵектосъёсын ужанъя ӧнерчи. Та дырлы «Сибирский тракт» центрын Дэбесысь кык сӧсыр муртъёс чеберлыко арбериос лэсьтыны дышизы ни. Нош проект улсын ёрос центрлэсь кыдёкысь гуртъёсын улӥсьёсты но дышетыны луонлык кылдӥз, шуэ Алексей Старков. Со верамъя, туннэ нуналлы центрлэн ӧнерчиосыз тодо ни, ёросысь кыӵе гуртъёсын ӧлексыос уло. Кӧняез ке соос пӧлысь ӵектосэ пыриськыны мылкыдзэс но веразы ни. Ватсалом, Егитъёслэн проектъёссыя огъяросси конкурсазы Удмуртиысь 13 ӵектосъёс вормизы. Соосты быдэстон понна оглом 3 миллион пала коньдон висъязы. Тегъёс: Лулчеберет Дэбес Удмуртия сӧсыръёс Мерлык киуж  